TSE พุ่งกว่า 9% ราคาสูงสุดในรอบ 1 ปี 2 เดือน ด้านโบรกฯ เชียร์ “ซื้อ”
TSE พุ่งกว่า 9% ราคาสูงสุดในรอบ 1 ปี 2 เดือน ล่าสุด ณ เวลา 15.00 น. ราคาอยู่ที่ 5.80 บาท บวก 0.50 บาท หรือ 9.43% สูงสุดที่ 5.90 บาท ต่ำสุดที่ 5.25 บาท มูลค่าซื้อขายที่ 297.25 ล้านบาท ด้านบล.เอเชีย เวลท์ แนะ “ซื้อ” ชูเป้า 6.10 บาท
8 พ.ย. 2559

ผู้สื่อข่าวรายงานว่า ราคาหุ้นบริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE ณ เวลา 15.00 น. ราคาอยู่ที่ 5.80 บาท บวก 0.50 บาท หรือ 9.43% สูงสุดที่ 5.90 บาท ต่ำสุดที่ 5.25 บาท มูลค่าซื้อขายที่ 297.25 ล้านบาท 

ด้านบล.เอเชีย เวลท์ แนะ “ซื้อ” ราคาเป้าหมายปี 2560 ที่ 6.10 บาท จากค่า PEG ปี 2560 ที่ 0.88 เท่า ซึ่งต่ำกว่าแนวโน้มการเติบโตของบริษัท นอกจากนี้ ค่า PER ในอนาคตจะทยอยลดลงอย่างต่อเนื่องจนเหลือเพียง 10.7 เท่าในปี 2562 ขณะที่ยังมีโอกาสเติบโตใหม่ๆ ในธุรกิจพลังงานทดแทนสำหรับบริษัทรออยู่ข้างหน้าหลังจากช่วงเวลาดังกล่าว
โดยฝ่ายวิจัยคาดว่ากำไรสุทธิในปีนี้จะยังทรงตัว YoY ก่อนที่จะเห็นการปรับตัวสูงขึ้น 11% YoY ในปีหน้า ทำระดับสูงสุดใหม่ที่ 585 ล้านบาท จากการเริ่มผลิตไฟฟ้าของโครงการโรงไฟฟ้าพลังงานแสงอาทิตย์ในญี่ปุ่นโครงการที่ 4-7 (กำลังการผลิตรวม 6.7 เมกะวัตต์) (ดูตารางที่ 1)  ในปี 2561 เราคาดว่าการเติบโตของกำไรสุทธิจะเร่งตัวเพิ่มขึ้นเป็น 21% YoY โดยจะได้แรงหนุนจากการผลิตไฟฟ้าเต็มปีของโครงการที่เริ่มดำเนินการในปีก่อนหน้า รวมทั้งการเริ่มผลิตไฟฟ้าของโครงการใหม่ ๆ อันได้แก่ 1) โรงไฟฟ้าพลังงานแสงอาทิตย์ในญี่ปุ่นโครงการที่ 8-9 (กำลังการผลิตไฟฟ้ารวม 26.5 เมกะวัตต์)
และ 2) โครงการโรงไฟฟ้าชีวมวล (BSW, Oscar เฟส 1 กำลังการผลิตรวม 13.4 เมกะวัตต์) กำไรสุทธิคาดว่าจะแตะระดับสูงสุดในปี 2562 โดยเติบโต 22% YoY จากการดำเนินงานเต็มปีของโรงไฟฟ้าที่เพิ่งเริ่มผลิตไฟฟ้าในระหว่างปี 2561 อีกทั้งการเริ่มต้นโครงการโรงไฟฟ้า Oscar เฟส 2 กำลังการผลิต 8.8 เมกะวัตต์ เป็นผลให้อัตราการเติบโตของกำไรสุทธิเฉลี่ยระหว่างปี 2560-62  อยู่ที่ 18%  ในส่วนของโครงการใหม่อื่น ๆ ในอนาคตโดยเฉพาะโครงการโรงไฟฟ้าพลังงานแสงอาทิตย์กำลังการผลิต 60 เมกะวัตต์ในญี่ปุ่นซึ่งมีความเป็นได้ในอนาคต ถือเป็น Upside ต่อประมาณการของฝ่ายวิจัย